Peter Čáp

Osobný život

Peter Čáp sa narodil v Nitre. Vyštudoval PF UK, odbor numerická matematika (1970). Doktorát obhájil v júni 1973. Je ženatý, má jednu dcéru.  V rokoch 1972-1990 externe prednášal matematiku na Vysokej škole ekonomickej.

Rozhodcovská kariéra - Československé pôsobenie

Rozhodovať začal vlastne z donútenia už ako 15 ročný. Musel rozhodovať ligové zápasy, aby dostal tenisovú výstroj (1 raketu na sezónu, 3 výplety, tenisky, lopty). Časom ho rozhodovanie tak zaujalo, že od roku 1962 rozhodoval všetky finálové zápasy Medzinárodných majstrovstiev ČSSR a Slovakia cupu. A to ešte nemal rozhodcovskú medinárodnú licenciu. Rozhodcom 1. triedy sa stal koncom sedemdesiatych rokov.
V roku 1986 sa konal v Prahe prvýkrát Federation Cup v novom tenisovom areáli 1. ČLTK na Štvanici. Dostal pozvanie a nesklamal. Počas týždňa rozhodoval najťažšie stretnutia vtedajším i neskorším svetovým hráčkam (Evertová, Sabattini, Steffi Graf, Mandlíková, ...). Vyvrcholením bolo finále Československo - USA. Tam nastúpili proti sebe prvé hráčky oboch tímov: Hana Mandlíková a Martina Navrátilová. Hlavným rozhodcom bol Peter Čáp, ktorý nastúpil na zápas s vysokou horúčkou. Vtedajší najvyšší vládni činitelia robili všetko možné, aby Navrátilovej zmarili účasť neudelením víza, ale ITF rázne zasiahla a Martina Navrátilová mohla prvýkrát od emigrácie prísť do Prahy. Tribúna centrálneho dvorca bola preplnená, každý chcel vidieť na vlastné oči Navrátilovú, v tom čase už wimbledonskú víťazku a víťazku mnohých najväčších svetových turnajov, vrátane grandslamových. Martina si svojou hrou i vystupovaním získala pražské publikum a zviťazila vo dvoch setoch. Ovácie nemali konca kraja.
Kuriozitou, ktorá našťastie nemala ďalší dopad na jeho rozhodcovskú kariéru bolo to, že pri predstavovaní hráčok pred zápasom, predstavil Martinu Navrátilovú ako hráčku z Československa. Okamžite sa opravil, ale jeho, v tom čase "politicky neospravedlniteľný prešlap", sa v televíznom zázname scenzuroval. Toto finále sa stalo odrazovým mostíkom jeho ďalšej rozhodcovskej kariéry. Vrchným rozhodcom spomínaného Fed Cupu bol uznávaný Jacques Dorfman z Francúzska. Ten dal Petrovi Čápovi vynikajúce hodnotenie a doporučil ho na školenie medzinárodných rozhodcov do Paríža. Vtedajšie predsedníctvo federálneho Tenisového zväzu jeho účasť odsúhlasilo a tak sa mu otvorila cesta do sveta.

Rozhodcovská kariéra - mimo Československé pôsobenie

Koncom mája a začiatkom júna 1987 sa zúčasnil medzinárodných skúšok v Paríži na dvorcoch Rolland Garrosa. Skúšky úspešne zložil a stal sa v histórii prvým medinárodným rozhodcom z Československa s licenciou "MIPTC Chair Umpire" (Men´s International Professional Tennis Counsel). Táto licencia mu umožňovala rozhodovať všetky svetové turnaje, vrátane Davis Cupu a Fed Cupu. Začínal od najnižších turnajov (Satelity a Challengary), skončil grandslamovými turnajmi. Niekedy okolo roku 1990 sa MIPTC premenovalo na MTC (Mens´ Tennis Counsel) a odznaky sa odstupňovali podľa výkonnosti (White, Bronze, Silver a Gold badge). V roku 1992 dosiahol najvyšší odznak pre neprofesionála – "Silver badge Chair Umpire" (strieborný odznak empireového rozhodcu), ktorý dodnes nikto z domácich medzinárodných rozhodcov nedosiahol. Vďaka nemu dostal nomináciu na Olympijské hry do Barcelony (1992). V roku 1995 došlo ku dohode medzi ITF, ATP a WTA a tým aj k prehodnoteniu existujúcich licencií rozhodcov. Opäť mu bol udelený strieborný odznak "ATP ITF WTA Chair Umpire", najvyšší na Slovensku.
Koncom roka 2001 absolvoval medznárodné skúšky vedúcich rozhodcov a získal ako jediný na Slovensku strieborný odznak "ATP ITF WTA Chief Umpire", ktorý sa vyžaduje na všetkých stretnutiach svetovej skupiny Davis Cupu a Fed Cupu a na najväčších svetových turnajoch a ktorý ho oprávňuje hodnotiť výkony rozhodcov na týchto podujatiach.

Pedagogická činnosť

Popri rozhodovaniu sa venoval aj pedagogickej činnosti. Prednášal a skúšal rozhodcov 1. triedy. Aj vďaka nemu má dnes Slovensko 11 medzinárodných rozhodcov (3 Bronze badge, 8 White badge) a vo svete veľmi dobré meno.

Trénerská činnosť

V roku 2001 úspešne zložil skúšky medzinárodných trénerov u svetoznámej inštitúcie PTR (Professional Tennis Registry), ktorej licencie sa uznávajú vo vyše 120 krajinách sveta. Získal najvyššiu možnú licenciu "Tennis professional". Od roku 1999 pravidelne organizuje a spoluvedie so svojím starším bratom dr. Ľudovítom Čápom medzinárodné trénerské workshopy v Bratislave.